নিজস্ব প্রতিবেদন: গাড়ির ধাক্কায় রাস্তার কুকুরদের মৃত্যুর ঘটনা অহরহ ঘটে। হয়ত তা সংবাদপত্রের খবরে উঠে আসে না। এমনকি তা হয়ত পথ চলতি মানুষেরও দৃষ্টি এড়িয়ে যায়। সকলের অজান্তেই ঝড়ে যায় এইসব নিস্পাপ প্রাণ।  রাতের প্রহরী তারা। অথচ রাতেই বেশিরভাগ ক্ষেত্রে রাস্তার মাঝে শুয়ে থাকার সময় গাড়ির ধাক্কায় চলে যায় তাদের প্রাণ। এধরনেরর দুর্ঘটনা রুখতে বিশেষ উদ্যোগ নিল 'পজেটিভ কলকাতা' নামে এক স্বেচ্ছাসেবী সংস্থা। রবিবার 'পজেটিভ কলকাতা'র তরফে এক বিশেষ অনুষ্ঠানের আয়োজন করা হয়। যেখানে কলকাতার রাস্তার বিভিন্ন কুকুরদের গলায় বিশেষ ধরনের রিফ্লেক্টিভ কলার বেঁধে দেওয়া হয়। যার লাইটে রাস্তার কুকুরদের সহজেই চিহ্নিত করা যাবে এবং তাতে এধরণের দুর্ঘটনা এড়ানো যাবে। অন্ধকারের মধ্যেও রাস্তার কুকুরদের দেখা যাবে।